Harry Potter ston ins leger – betg guardar

Da Claudia Cadruvi, ANR

El n'ha betg legì il cudesch, hai jau pensà en il kino; In giuven en la retscha davos mai tugnava trasora durant il nov film da Harry Potter. El na vegniva betg ordlonder tar las pointas e na chapiva betg l'istorgia. L'amia dal giuven empruvava l'entschatta anc d'explitgar ina u l'autra scena, ma i na gidava nagut. Las remartgas dal giuven vegnivan pli e pli setgas e la giuvna adina pli quieta. Probabel steva ella mal ch'ella aveva prendì ses ami cun ella a kino.
Qua sa mussa pelvair la flaivlezza dals films da Harry Potter. Sch'ins n'ha betg vesì ils emprims films, chapeschan ins mal las istorgias. Il meglier èsi, sch'ins ha era legì ils cudeschs. Lura èn ins per il solit inchantà dals films.
Arno Camenisch, che crititgescha en sia columna dals 8 da december il nov film da Harry Potter, n'ha para era betg legì ils cudeschs. Perquai vesa Camenisch il film sulet sco ina parada d'action, d'explosiuns e da brutalitads senza coc.
Ils cudeschs porschan dentant dapli. Malgrà ch'els descrivan in mund fantastic ed in internat da striegn, han ils scolars en il cudesch exact ils medems problems sco giuvenils d'ozendi. Las figuras principalas Harry Potter, Hermine Granger e Ron Weasley enconuschan il sentiment d'esser isolà. Els han temas da scolasts e superiurs, ed els pateschan, sch'els han charplinas cun il meglier collega u l'amia.
L'autura J. K. Rowling analisescha bain la vita dals giuvenils. Cler ch'ella metta sia istorgia en in rom total sturna. Latiers creescha ella ina tensiun insupportabla. Ma success n'ha Rowling betg pervi da la tensiun e sia fantasia, mabain pervi da la vardaivladad admirabla cun la quala ella descriva il resentir d'uffants e da giuvenils.
Rowling na venda insumma betg «l'olma da sia plima cun scriver talas penibladads», sco quai che Camenisch manegia. Ina tala critica è forsa giustifitgada sin fundament dal film, ma betg sin fundament da la lectura. Cler ch'i dat singuls critichers che dian era dals cudeschs ch'els sajan miserabels e lavagheschian la giuventetgna. Ma talas criticas hai era dà pli baud tar classichers sco Pipi Langstrumpf u tar ils bestsellers da Karl Mai.
Tals critichers emblidan insatge fitg impurtant: Harry Potter na carmala ils uffants betg sulet en ils kinos, mabain era en librarias e bibliotecas. Entras Harry Potter bandunan blers giuvenils las pultrunas avant la televisiun e lur sutgas avant il computer e las consolas da gieus. Quests giuvens prendan finalmain ina giada in cudesch enta maun e legian 600, 700 u schizunt pli che milli paginas.
En mes egls è la fevra per Harry Potter ina miracla. Jau sun suenter avair legì era il 6avel tom da Harry Potter persvadida che Rowling è ina classa autura. Ed il fatg, ch'ella vegn da fascinar en il medem temp uffants, giuvenils e creschids, n'è senza ina pulita purziun striegn strusch pli declerabel.